NARIADENIE KOMISIE (ES) č. 916/2008
z 18. septembra 2008
o vydávaní dovozných povolení na základe žiadostí podaných počas prvých siedmich dní mesiaca septembra 2008 v rámci colnej kvóty na bravčové mäso, ktorá sa otvorila nariadením (ES) č. 812/2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 812/2007 z 11. júla 2007, ktorým sa otvára colná kvóta a zabezpečuje jej správa na bravčové mäso udelená Spojeným štátom americkým (2), a najmä na jeho článok 5 ods. 5,
keďže:
(1)
Nariadením (ES) č. 812/2007 sa otvorili colné kvóty na dovoz výrobkov z bravčového mäsa.
(2)
Množstvá požadované v žiadostiach o dovozné povolenia, ktoré sa podali v priebehu prvých siedmich dní mesiaca september 2008 na čiastkové obdobie od 1. októbra do 31. decembra 2008, sú nižšie ako dostupné množstvá. Mali by sa preto určiť množstvá, na ktoré sa nepodali žiadosti. Tieto množstvá treba pridať k množstvu stanovenému na nasledujúce čiastkové kvótové obdobie,
PRIJALA TOTO NARIADENIE:
Článok 1
Množstvo, na ktoré sa podľa nariadenia (ES) č. 812/2007 nepodali žiadosti o dovozné povolenia patriace pod kvótu s poradovým číslom 09.4170 a ktoré sa má pridať do čiastkového obdobia od 1. januára do 31. marca 2009, predstavuje 1 431 000 kg.
Článok 2
Toto nariadenie nadobúda účinnosť 19. septembra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. septembra 2008